**ΚΑΤΑΡΤΙΣΗ ΜΗΤΡΩΟΥ ΕΥΑΛΩΤΩΝ ΠΟΛΙΤΩΝ**

Στο πλαίσιο των δράσεων για την οργανωμένη προληπτική απομάκρυνση πολιτών από περιοχή που τεκμηριωμένα εκτιμάται ότι απειλείται από εξελισσόμενη ή επικείμενη καταστροφή και δυνάμει του με αρ. πρωτ. Α1161/18.4.2023 εγγράφου της Γενικής Γραμματείας Πολιτικής Προστασίας με θέμα «Κατευθυντήριες οδηγίες για την οργανωμένη προληπτική απομάκρυνση πολιτών για λόγους προστασίας από εξελισσόμενη ή επικείμενη καταστροφή εξαιτίας δασικών πυρκαγιών και οδηγίες για τη σύνταξη ειδικών σχεδίων στα πλαίσια εφαρμογής του αρθ. 23 παρ. 4 Ν. 4642/2020», ΚΑΛΟΥΝΤΑΙ ΟΣΟΙ ΠΟΛΙΤΕΣ ΤΟ ΕΠΙΘΥΜΟΥΝ και (α) ανήκουν σε Ευάλωτες Ομάδες Πολιτών (ΑμεΑ, υπερήλικες κλπ.), και (β) διαβιούν σε περιοχές στο σύνολο των οικισμών του Δήμου που συνορεύουν ή έχουν μεγάλη εγγύτητα με δάση ή δασικές εκτάσεις, να παρέχουν τα στοιχεία τους στον Δήμο προκειμένου να ενταχθούν στο Μητρώο των ατόμων που ανήκουν σε Ευάλωτες Ομάδες (ΑμεΑ, υπερήλικες κλπ.) και διαβιούν σε κατοικίες που συνορεύουν με δάση ή δασικές εκτάσεις.

Σκοπός της κατάρτισης του εν λόγω Μητρώου είναι η έγκαιρη ενημέρωση των πολιτών που θα ενταχθούν σε αυτό για τους τρόπους άμεσης και ασφαλούς απομάκρυνσής τους σε περίπτωση δασικής πυρκαγιάς, εφόσον κάτι τέτοιο κριθεί αναγκαίο, στο πλαίσιο των συντονισμένων δράσεων της Πολιτείας για την προστασία της ζωής και της υγείας των πολιτών.

Οι συμπολίτες μας που ανήκουν σε ευάλωτες ομάδες και επιθυμούν την ένταξή τους στο ανωτέρω Μητρώο καλούνται να συμπληρώσουν την αντίστοιχη Αίτηση / Υπεύθυνη Δήλωση προς το Δήμο Καβάλας και να την υποβάλουν ηλεκτρονικά στη διεύθυνση: [civilprotection@kavala.gov.gr](civilprotection%40kavala.gov.gr). Για σχετικές πληροφορίες μπορείτε να επικοινωνήσετε με τον προϊστάμενο του Αυτοτελούς Τμήματος Πολιτικής Προστασίας του Δήμου Καβάλας κ. Γεώργιο Τσακαλίδη στο τηλ. 2513 500 238.

Για την ένταξη όσων πολιτών το επιθυμούν στο Μητρώο Ευάλωτων Πολιτών θα απαιτηθεί η παροχή των ακόλουθων στοιχείων:

* Στοιχεία επικοινωνίας
* Διεύθυνση κατοικίας
* Κατηγορία αναπηρίας (κώφωση, τύφλωση κλπ.)
* Στοιχεία επικοινωνίας προσωπικών βοηθών ή άμεσα συγγενικών προσώπων
* Μεταφορικό μέσο που θα απαιτηθεί σε περίπτωση μετακίνησης (π.χ. επιβατικό αυτοκίνητο, ασθενοφόρο κλπ.).

Διευκρινίζεται ότι ο Δήμος Καβάλας – Υπεύθυνος Επεξεργασίας αποδίδει μεγάλη σημασία στη σύννομη και ασφαλή επεξεργασία των πάσης φύσεως προσωπικών δεδομένων, η οποία και διενεργείται με σεβασμό προς τις βασικές αρχές προστασίας προσωπικών δεδομένων, τις οποίες επιβάλλει ο Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου (GDPR).

Η νομική βάση για την επεξεργασία των ανωτέρω στοιχείων είναι η συγκατάθεση των πολιτών που αιτούνται την ένταξή τους στο μητρώο (άρθρο 6 παρ. 1 ΕΕ 2016/679).

Μετά την κατάρτισή του, το Μητρώο θα τηρείται στο Δήμο σε έντυπη και ηλεκτρονική μορφή, δεν θα δημοσιοποιηθεί καθ’ οποιονδήποτε τρόπο, και τα στοιχεία που περιλαμβάνει θα χρησιμοποιηθούν μόνο για τους ανωτέρω αναφερόμενους σκοπούς, ήτοι για την έγκαιρη ενημέρωση και συντονισμένη απομάκρυνση των ατόμων που έχουν ενταχθεί σε αυτό σε περίπτωση έκτακτης ανάγκης.

Το φυσικό αρχείο θα φυλάσσεται σε κλειδωμένους φοριαμούς, στο οποίο θα έχουν πρόσβαση μόνο οι λιγότεροι εξουσιοδοτημένοι και αρμόδιοι υπάλληλοι, στα πλαίσια της αρχής της εμπιστευτικότητας (άρθρο 5 παρ. 1στ' ΓΚΠΔ).

Το ηλεκτρονικό αρχείο θα βρίσκεται αποθηκευμένο στους υπολογιστές των κατάλληλων και αρμόδιων μόνο προσώπων, με ισχυρούς κωδικούς και διαβαθμισμένη πρόσβαση, με ισχυρό password για την είσοδο σε αυτούς και τακτική αλλαγή του, όπως και ενεργοποίηση του τείχους προστασίας (firewall), στα πλαίσια της ασφάλειας της επεξεργασίας (άρθρο 32 ΓΚΠΔ και άρθρο 62 του Ν. 4624/2019), με την τήρηση των ως άνω τεχνικών μέτρων.

Το Μητρώο θα τεθεί ως Παράρτημα στα Ειδικά Σχέδια Οργανωμένης Προληπτικής Απομάκρυνσης Πολιτών του Δήμου Καβάλας και θα διαβιβαστεί στους υπόλοιπους κατά τόπο αρμόδιους δημόσιους φορείς που εμπλέκονται στο συντονισμό της δράσης για την οργανωμένη απομάκρυνση πολιτών σε περίπτωση έκτακτης ανάγκης από δασική πυρκαγιά (ήτοι Περιφέρεια, Αστυνομία, Πυροσβεστική, ΕΚΑΒ, Λιμενικό κλπ.).

Τα δεδομένα προβλέπεται πως θα διατηρούνται μόνο για όσο χρονικό διάστημα απαιτείται προς επίτευξη του ανωτέρω σκοπού, εκτός αν υφίσταται αντίθετη έννομη υποχρέωση προς περαιτέρω τήρησή τους. Τα στοιχεία που περιλαμβάνονται στο Μητρώο θα επικαιροποιούνται εφόσον επέλθει αλλαγή σε αυτά βάσει δήλωσης από τα Υποκείμενα των Δεδομένων .

Τα Υποκείμενα των Δεδομένων διαθέτουν τα ακόλουθα δικαιώματα, τα οποία και μπορούν να ασκήσουν στο Δήμο:

* Δικαίωμα πρόσβασης στα προσωπικά δεδομένα
* Δικαίωμα διόρθωσης ανακριβών δεδομένων προσωπικού χαρακτήρα
* Δικαίωμα διαγραφής / δικαίωμα στη λήθη
* Δικαίωμα φορητότητας των δεδομένων
* Δικαίωμα περιορισμού της επεξεργασίας των δεδομένων
* Δικαίωμα εναντίωσης στην επεξεργασία των δεδομένων

Για περισσότερες πληροφορίες σχετικά με την Πολιτική Προστασίας των Δεδομένων Προσωπικού Χαρακτήρα του Δήμου Καβάλας μπορείτε να επικοινωνήσετε με τον Υπεύθυνο Προστασίας Προσωπικών Δεδομένων του Δήμου «AQS - Προωθημένα Συστήματα Εξυπηρέτησης» στο τηλ. 210 621 6997 και στο email: privacy@kavala.gov.gr ή με την Αρχή Προστασίας Δεδομένων Προσωπικού Χαρακτήρα (Κηφισίας 1-3, Τ.Κ. 115 23, Αθήνα, τηλ. 210 647 5600, email: contact@dpa.gr).

Σχετικά έγγραφα:

1. Αίτηση - Υπεύθυνη Δήλωση Ευάλωτου Πολίτη
2. Αίτηση - Υπεύθυνη Δήλωση Προσωπικού Βοηθού – Συγγενικού Προσώπου Ευάλωτου Πολίτη